Madej, Róbert, poslanec NR SR (2014-03-25):
Ďakujem veľmi. Vážené panie poslankyne, páni poslanci, pán predseda Národnej rady, členovia vlády, dámy a páni, ja si len dovolím v krátkosti povedať pár slov na záver. Momentálne rozpravu môžem hodnotiť ako naozaj snahu nového tandemu pána poslanca Lipšica, pána poslanca Hlinu, môžem povedať, že držím palce, nech im to takto spoločným politickým životom ide. Tie argumenty, ktoré sa tu uvádzali v jednom krátkom úvode, si dovolím povedať len toľko, že naháňate tu, dámy a páni, ministra za právny názor. Minister tak ako jeden, tak stovky podnetov musí vyhodnotiť a uviesť svoj právny názor na konkrétnu vec. On si nemôže povedať, že chcem alebo nechcem, zahodím to do šuplíka. Musí rozhodnúť, ako vybaví podnet. Ak si myslíte, že sa mýli, máte na to právo. Ak sa mýli, rozhodne inak Najvyšší súd, ale ak má pravdu vo svojom podaní, je to skutočne len vecou právneho posúdenia. Naháňať niekoho za právny názor, dámy a páni, tu mi pripadá ako päťdesiate roky a ako pôsobenie pravicových ministrov spravodlivosti, keď sa sudcovia naháňali za ich právne názory. Práve to je ten základný boj medzi justíciou a medzi exekutívou a trojdelením moci, aby sa jedna moc do druhej neoprávneným spôsobom nezasahovala napríklad tým, že budete stíhať niekoho za právny názor. Keď naháňate teraz ministra, koho by ste za právny názor stíhali potom, keby ste boli vo vláde? Sudcov. Toho sa ja najviac bojím, pán Lipšic, práve preto, že pokiaľ niekto vypracoval podanie a podal na Najvyšší súd, nerozhodol on, ale rozhodne súd. Vy si tu už môžete navrhovať konšpiračné teórie, kto z koho je zložený a ako to dopadne, ale naháňať a stíhať niekoho za právny názor, to je to nebezpečenstvo, ktoré vy predstavujete, že keď niekto uváži a právne posúdi vec takto, môže sa aj mýliť, veď o tom je niekoľko inštančné konanie, o tom sú opravné riadne a mimoriadne opravné prostriedky. Ale nikoho v tom rade rozhodujúcich, nikoho nestíhali za právny názor. Vy ste to urobili prvýkrát a moja obava je, čo bude, keby ste vy boli na funkcii, ktorá môže stíhať aj sudcov za právne názory. O tom je, (potlesk) o tom je nezávislosť justície z môjho pohľadu, že ten, kto má, (reakcia z pléna) ten, kto má rozhodnúť vec, nesmie sa báť toho, či bude vec rozhodovať podľa toho, či sa to páči verejnosti, médiám, pánovi poslancovi Lipšicovi, ale má rozhodovať zákonne a verme, že aj spravodlivo. A nemôže sa báť toho, že príde pán poslanec Lipšic a bude niekoho naháňať, odvolávať, poťažene stíhať za právny názor. Súdy, dámy a páni, rozhodujú v státisícoch veciach. Došli sme k špičke ľadovca. Rozhodujú o rozvodoch, rozhodujú o úprave práv povinností k deťom, maloletým, rozhodujú o správnych žalobách, susedských sporoch, v obchodných veciach a mňa veľmi mrzí, že jedna vaša čerešnička na torte, ktorá je len o právnom názore, kazí, ale na vine ste vy, kazí meno justície a pokračujete v tom, dámy a páni, čo ste začali, keď ste boli vo vláde v roku 2010 až 2012, zásahmi do nezávislosti justície. Vážme si tých, ktorí pracujú. Tu súhlasím s týmto názorom. Vážme si tých, ktorí sú čestní a poctiví sudcovia. Ak bolo vypracované podanie, podanie na súd, verme tomu a diskutujme o rozhodnutí, ktoré, verme, že bude, bude zverejnené a vy si ho nájdete, pán poslanec Lipšic, na internete a nebudete nám citovať zo živých spisov do budúcnosti a diskutujme odborne o tom, aké rozhodnutie následne príde. Ale nestíhajte a nenaháňajte ľudí za právny názor, lebo to je základ a začiatok totality. Toho jediného sa z vašich úst tým pádom bojím. Ďakujem pekne. (Potlesk.)